# Päivärippikoulun turvallisuusohjeet yhteiskunnan koronatilanteen vuoksi (kesä 2021)

Rippikoululainen ja huoltaja, lukekaa tämä turvallisuusohje huolellisesti!

Tässä ohjeessa kerrotaan käytännön järjestelyistä rippikoulussa ja mahdollisilla retkillä. Mikäli sinulle herää lisäkysymyksiä, olethan yhteydessä rippikouluryhmäsi ohjaajiin.

Meidän tehtävämme on Kirkkonummen seurakunnissa luoda nuorelle turvallinen ja hyvä kokemus rippikoulusta. Pyrimme toteuttamaan rippikoulua niin normaalisti kuin turvallisuus huomioon ottaen on mahdollista. Yhteiskunnan koronatilanteen vuoksi haluamme huolehtia mahdollisimman hyvin kaikkien nuorten, työntekijöiden ja sitä kautta myös perheiden turvallisuudesta rippikouluaikana. Noudatamme terveysviranomaisten antamia ohjeita ja seuraamme tilannetta. Turvallisuusohjeita päivitetään, mikäli viranomaiset antavat uusia ohjeita. Tiedotamme yhteisesti perheitä muutoksista.

Nuorelle on lähetetty tai lähetetään turvatietolomake. Turvatietolomake täytetään yhdessä huoltajan kanssa. Nuori sekä huoltaja allekirjoittavat lomakkeen ja palauttavat sen mahdollisimman pian oman ryhmän ohjaajalle, **viimeistään 7.6. rippikoulun ensimmäisessä tapaamisessa kasvotusten.** Turvallisuudesta huolehtiminen edellyttää jokaisen rippikouluun osallistuvan sitoutumista seuraavien turvallisuusohjeiden noudattamiseen. Lue ohjeet huolellisesti läpi.

Käymme vielä turvallisuusohjeistuksen läpi kasvotusten rippikoulun alkaessa.

Ohjaajina Masalan päivärippikoulussa 7.-15.6.2021 toimivat  
Nina Stjernvall-Kiviniemi, rippikoulun pappi (opintovapaalla 1.6.2021 asti)  
Hanna-Marja Salonoja, rippikoulun ohjaaja, puh. 0400 604148  
Milla Seire, rippikoulun ohjaaja, turvallisuusvastaava, puh. 040 841 0340

Mikäli haluatte keskustella leirin turvallisuuteen liittyvistä kysymyksistä etukäteen tai teille tulee kysyttävää leirin aikana, olkaa ensisijaisesti yhteydessä leirin turvallisuusvastaavaan. Myös rippikouluryhmän muihin ohjaajiin voi olla yhteydessä.

## Miten huolehdimme nuorten turvallisuudesta päivärippikoulun aikana?

**Tilat**

· päivärippikoulun käytössä olevat tilat siivotaan päivittäin

· käytämme vain meille osoitettuja WC- ja muita tiloja

· emme ole kontaktissa Masalan kirkolla samanaikaisesti oleviin kesäkerholaisiin, heidän ohjaajiinsa tai muihin tiloissa mahdollisesti liikkuviin ihmisiin (kesäkerho toimii pääasiassa ulkona)

**Turvavälit ja maskit**

· huolehdimme mahdollisuuksien mukaan turvaväleistä sekä sisällä että ulkona

· Käytämme kasvomaskeja viranomaisten antamien ohjeiden mukaan. Seurakunnalla on tarjolla maskeja ja nuoret voivat halutessaan tuoda omat maskit mukanaan.

· käymme läpi ohjeet turvaväleistä ja maskeista rippikoululaisten ja isosten kanssa

**Opetuskokonaisuudet**

· työskentelemme isossa tilassa kirkko- ja seurakuntasalissa koko ryhmän kanssa, jolloin turvaetäisyyksiä on pääasiassa mahdollista noudattaa

· jakaudumme välillä myös pienempiin ryhmiin työskentelemään muissa tiloissa

· nuoret tuovat omat opiskeluvälineet tai heille nimetään viikon ajaksi lyijykynä, kumi, värikynät, teroitin ja sakset

**Ruokailu**

· emme ota ruokaa itse, vaan sen annostelee henkilökunta

· ruokailutiloina käytämme meille siihen osoitettuja tiloja ja kiinnitämme huomiota turvaväleihin

**Leikit**

· vältämme leikkimästä fyysistä kontaktia sisältäviä leikkejä

**Retket**Rippikouluaikana mahdollisesti toteutettavilla retkillä (perinnepurjehdus sekä tutustuminen Haapajärven kirkkoon Veikkolassa) noudatetaan tässä asiakirjassa olevia ohjeita sekä tarvittaessa ennen retkille lähtöä erikseen annettavia erityisohjeita.

**Hygienia**  
Pesemme kädet aina  
· tullessamme Masalan kirkolle aamulla rippikoulupäivän alkaessa  
· ulkoilun jälkeen  
· wc-käynnin jälkeen  
· ennen ruokailua ja sen jälkeen  
∙ kotiin lähtiessä  
∙ muulloinkin tarvittaessa

Käsidesiä on saatavilla aulassa ja ruokalinjastossa.

Yskiessä ja aivastaessa peitämme suun hihalla tai nenäliinalla

Emme tule sairaana tai oireisena rippikouluun.

**Oireilu ja sairastuminen:**

Mikäli rippikoululainen, isonen tai työntekijä saa rippikoulun aikana akuuttiin hengitystieinfektioon viittaavia oireita tai ripulia/vatsakipua ilman muuta ilmeistä syytä, rippikouluryhmän ohjaajat ovat yhteydessä kunnan terveysviranomaisiin.

Päätöksen hoidosta ja testaamisesta tekee tartuntatautilääkäri. Hän tekee myös päätöksen mahdollisesta karanteenista, kuultuaan rippikouluryhmästä vastaavia työntekijöitä.

Päätökset ovat aina tapauskohtaisia ja noudatamme terveysviranomaisten ohjeita.

Mikäli terveysviranomaiset niin määräävät, rippikoulun aikana oireileva henkilö sijoitetaan toiseen tilaan erilleen muista osallistujista.

Huoltajan tulee varautua siihen, että sairastumistapauksessa huoltaja hakee nuoren kotiin tai huolehtii nuoren kuljetuksesta kotiin omakustanteisesti.

Sairastumisista viestitään huoltajalle ja ryhmän jäsenille tapauskohtaisesti tartuntatautilääkärin ohjeiden mukaan.

Jos nuoren rippikoulu jostain syystä keskeytyy, sen voi suorittaa myöhemmin erikseen sovittavalla tavalla. Ohjaajat keskustelevat nuoren ja huoltajan kanssa sekä sopivat rippikoulun suorittamisesta ja konfirmaatiosta. Kenenkään rippikoulu ei jää käymättä sairastumisen vuoksi.